Jagten

Jagten er en dansk drama film fra 2012 instrueret af Thomas Vinterberg og med Mads Mikkelsen i hovedrollen. Historien foregår i en lille dansk landsby omkring jul og følger en mand, der bliver mål for massehysteri efter fejlagtigt at være beskyldt for at have seksuelt misbrugt et barn.

Filmen blev vist ved Toronto Film Festivalen og konkurrerede ved Filmfestivalen i Cannes i 2012, hvor Mads Mikkelsen vandt prisen som 'Bedste mandlige skuespiller'. Filmen blev desuden udvalgt til at konkurrere om Den Gyldne Palme. I oktober 2013 vandt filmen Nordisk Råds Filmpris. I januar 2014 blev filmen nomineret til en Oscar i kategorien "Bedste udenlandske film". I februar 2014 vandt filmen en Bodil i kategorien "Bedste Film".

Handling 
Filmen foregår i en lille dansk provinsby op til jul. Her er den 40-årige Lucas (Mads Mikkelsen) igen ved at få styr på sit liv efter en hård skilsmisse. Han har fået en ny kæreste, et nyt arbejde og er godt i gang med at genopbygge forholdet til sin teenagesøn Marcus.

Men snart går alt galt for ham, da han bliver mål for en løgn, der spreder sig som en virus. Løgnen går ud på, at han skulle have seksuelt misbrugt sin bedste vens datter. Chokket og mistroen løber løbsk, og det lille samfund befinder sig pludselig i en tilstand af kollektivt hysteri, alt imens Lucas ene mand kæmper for at bevare sit liv og sin værdighed.

Medvirkende 
 Mads Mikkelsen som Lucas
 Susse Wold som Grethe
 Thomas Bo Larsen som Theo
 Lars Ranthe som Bruun
 Anne Louise Hassing som Agnes
 Bjarne Henriksen som Ole
 Annika Wedderkopp som Klara
 Ole Dupont som godsejer Bruun senior
 Lasse Fogelstrøm som Marcus
 Alexandra Rapaport som Nadja

Produktion 
Det var børnepsykologen Søren Friis Smith der inspirerede Vinterberg til at lave Jagten. I vinteren 1999 kontaktede psykologen Vinterberg privat og roste ham for filmen Festen og sagde: "Du er simpelthen nødt til at fortælle den anden historie også". Psykologen gav Vinterberg en bunke avisartikler, videnskabelige rapporter og en række noter, han selv havde flettet sammen. Alt sammen handlede om sager, hvor anklagerne om pædofili havde været falske og hvor uskyldige var blevet forfulgt og stemplet med et brændemærke, som nærmest var umuligt at vaske af.

I vinteren 2007-08 krydsedes Vinterberg og Friis Smiths veje igen, da Vinterberg havde brug for psykologens ekspertise i privat sammenhæng – og Friis Smith spurgte ham, om han havde kigget det materiale igennem, som han fik otte år tidligere. Vinterberg blev overbevist om, at
materialet kunne filmatiseres.

Jagten er Vinterbergs tiende film.Den kom efter hans seneste anmelderroste og prisbelønnede Submarino fra 2010. Vinterberg og Tobias Lindholm skrev manuskriptet, mens Charlotte Bruus Christensen var cheffotograf på filmen. Filmen blev klippet af Anne Østerud og produceret af Morten Kaufmann og Sisse Graum Jørgensen for Zentropa.

Jagten havde et budget på 20 mio. kr. Det Danske Filminstitut støttede den med 7,5 millioner kroner, og den fik økonomisk støtte fra DR, Film i Väst, SVT, Eurimages, Svenska Filminstitutet og EUs Media-program. Filmen blev optaget fra den 4. november 2011 til den 21. december 2011 – bl.a. i den lille by Gadstrup nær Roskilde på Østsjælland.

Udgivelse 

Filmen havde premiere den 20. maj på 2012 på Filmfestivalen i Cannes, som den første dansk-sproget film i hovedkonkurrencen siden 1998. Mads Mikkelsen vandt prisen som 'Bedste mandlige skuespiller' for hans præstation i filmen. I Danmark fik Jagten biografpremiere den 10. januar 2013. Filmen blev udgivet på DVD og Blu-ray den 7. maj 2013. Jagten er også blevet solgt til 20 lande.

Modtagelse

Anmeldelser 
Jagten blev modtaget med næsten kun gode anmeldelser.
 Nanna Frank Rasmussen fra Jyllands-Posten skrev: "Jagten" er en følelsesmæssig centrifugetur, der presser tårekanalerne og sætter de moralske refleksioner i svingninger.

 Kristian Lindberg fra Berlingske skrev: "'Jagten' er en film, der tåler både gensyn og sammenligning med Vinterbergs 'Festen', ikke mindst fordi vægten nu ligger på det modne indblik i karakterernes psykologi."

 Henrik Queitsch fra Ekstra Bladet skrev: en formfuldendt og gribende film med suverænt manuskriptarbejde... Der er skuespil i verdensklasse af især Mads Mikkelsen med en underspillet dirrende intensitet, men både Thomas Bo Larsen og Lars Ranthe ... bør også fremhæves."

27 dage efter biografpremieren havde Jagten helt præcis solgt 509.379 billetter. Dermed overgik den Vinterbergs store publikumssucces Festen fra 1998, som opnåede et billetsalg på 403.000 billetter i de danske biografer. Den 14. marts 2013 havde Jagten solgt over 650.000 biografbilletter i Danmark – hvilket gjorde den til den fjerdemest sete danske spillefilm de sidste ti år, kun overgået af Klovn - The Movie, Hvidsten Gruppen og Flammen & Citronen.

Filmen er udpeget af en jury nedsat af Det danske filminstitut til den danske kandidat i kategorien Oscar for bedste udenlandske film.

Priser og nomineringer

Referencer

Eksterne henvisninger 
 Thomas Vinterbergs JAGTEN  på Zentropa
 

Film tilladt for børn over 11 år
Dramafilm fra Danmark
Dansksprogede film
Film instrueret af Thomas Vinterberg
Danske film fra 2012
Robertprisen for årets danske spillefilm
Bodilprisen for bedste danske film
Julefilm fra Danmark
Værker om mental sundhed